舒頔
适耕堂（周禹锡云：“极昌黎。”）
芙蓉岭下中平村，中有祝氏居其源。
文公外家道义门，积善好礼枝叶蕃。
衣冠济楚信行惇，筑室亢燥依山根。
摐耕大篆楣扁存，挂经扶耒穷朝昏。
以摐为乐遗子孙，浮云富贵安足论。
荒烟衰草金谷园，云关雾谷截来辕。
烟蓑雨笠远市喧，肯堂有子班篪埙。
山川瑞气藏浑沦，文光五采朝吐吞。
月明清夜啼黄猿，不羡变化南溟鲲，不贪爵禄何负恩。
春兰秋鞠芬幽轩，客至谈笑开清尊。
任彼轻薄手覆翻，退处宁学羝触藩。
女及笄嫁男已婚，俯仰无愧乾与坤。
醉眠老腹摩朝暾，至乐百世垂后昆。